Ayacucho
Store norske leksikon,Geografi,Verdens geografi,Sør-Amerikas geografi,Perus geografi
Ayacucho er en by i det sentrale høylandet i Peru, 320 kilometer sørøst for hovedstaden Lima. Byen ligger 2750 meter over havet og har 180 766 innbyggere (INEI, estimat for 2015).
Flere bygninger fra kolonitiden er vel bevart. Ayacucho har universitet fra 1677, en barokk katedral fra 1672 og i alt 33 kirker, som hver representerer et år i Jesu liv. Hvert år holdes storslåtte feiringer under «den stille uke», blant annet okseløp og hesteløp. Historie Området hadde vært bebodd av ulike kulturer i flere tusen år – blant annet av wari, chanca og nazca – før det ble absorbert av Inkariket. I 1539 ble dagens by anlagt av den spanske conquistadoren Francisco Pizarro. Byen het Huamanga inntil Antonio de Sucres avgjørende seier over den spanske visekongen i Ayacuchodalen like ved, 9. desember 1824, og kalles fremdeles Huamanga av sine innbyggere. I 1980-årene var byen åsted for blodige kamper mellom peruanske militærstyrker og den revolusjonære geriljabevegelsen, Sendero Luminoso. Les mer i Store norske leksikon Perus geografi Perus befolkning Perus historie